
Text rozhodnutia
Súd: Krajský súd Prešov Spisová značka: 1Sd/42/2016 Identifikačné číslo súdneho spisu: 8016200481 Dátum vydania rozhodnutia: 22. 09. 2016 Meno a priezvisko sudcu, VSÚ: JUDr. Viera Zoľáková ECLI: ECLI:SK:KSPO:2016:8016200481.1 ROZSUDOK V MENE SLOVENSKEJ REPUBLIKY Krajský súd v Prešove sudkyňou JUDr. Vierou Zoľákovou v právnej veci navrhovateľky Márie B., bytom v N., D. XX proti odporkyni Sociálnej poisťovni, ústredie v Bratislave, ul. 29. augusta č. 8, Bratislava o vdovský dôchodok, takto r o z h o d o l : Súd z r u š u j e rozhodnutie Sociálnej poisťovne, ústredie ul. 29. augusta 8-10, Bratislava zo dňa 10. marca 2016 č. 585 608 6434 0 v spojení s rozhodnutím zo dňa 21. júna 2016 č. 585 608 6434 0 podľa § 250j ods. 2 písm. c), d) O.s.p. a vec v r a c i a odporkyni na ďalšie konanie. Náhradu trov konania účastníkom n e p r i z n á v a . o d ô v o d n e n i e : 1. Rozhodnutím zo dňa 21. júna 2016 č. XXX XXX XXXX X podľa § 293dm ods. 1 a § 82 zákona č. 461/2003 Z.z. o sociálnom poistení v znení neskorších predpisov navrhovateľke od 1. januára 2016 priznala vdovský dôchodok v sume 180,80 EUR mesačne. Výrok rozhodnutia odôvodnila tým, že poukázala na ustanovenie § 293dm ods. 1 zákona č. 461/2003 Z.z. a konštatovala, že navrhovateľke nárok na vdovský dôchodok bol priznaný a vyplácaný podľa právneho predpisu účinného pred 1. januárom 2004 a zanikol jej 18. septembra 1999. Nárok na vdovský dôchodok a jeho výplatu vznikne podľa § 293dm ods. 1 a 3 zákona č. 461/2003 Z.z. v znení zákona č. 407/2015 Z.z. najskôr od 1. januára 2016. Jej manžel V. B., nar. XX. júla XXXX, zomrel 5. januára 1981. Keďže zomrel za účinnosti zákona č. 121/1975 Zb. o sociálnom zabezpečení v znení neskorších predpisov, splnenie podmienok nároku na vdovský dôchodok a jeho výplatu sa bude v súlade s ustanovením § 293dm ods. 1 zákona č. 461/2003 Z.z. v znení zákona č. 407/2015 Z.z. posudzovať podľa tohto právneho predpisu. Ďalej poukázala na ustanovenie § 36 ods. 1 písm. b) zákona č. 121/1975 Zb. a na ustanovenie § 37 ods. 1 zákona č. 121/1975 Zb. a dôvodila, že nakoľko podmienku nároku na výplatu vdovského dôchodku uvedenú v § 37 ods. zákona č. 121/1975 Zb. navrhovateľka splnila 8. júna 2003, nárok na vdovský dôchodok a jeho výplatu v súlade s § 293dm ods. 1 a 3 zákona č. 461/2003 Z.z. v znení zákona č. 407/2015 Z.z. vznikol 1. januára 2016. Nebohý manžel navrhovateľky bol ku dňu smrti poberateľom invalidného dôchodku v sume 1 669 Sk mesačne. Podľa § 38 ods. 1 písm. b) zákona č. 121/1975 Zb. vdovský dôchodok je 60 % invalidného dôchodku, na ktorý mal nárok manžel navrhovateľky ku dňu smrti, t. j. 1 001 Sk mesačne. K takto určenej sume patrí odo dňa splnenia podmienky nároku na vdovský dôchodok úprava podľa zákona č. 306/2002 Z.z. o 112,1 % mesačnej sumy dôchodku a o 762 Sk mesačne. Vdovský dôchodok je 2 886 Sk mesačne. Podľa čl. 1 § 1 zákona č. 222/2003 Z.z. sa vdovský dôchodok súčasne zvyšuje o 6 %, čo je o 174 Sk mesačne, na 3 060 Sk mesačne. Uvedená suma vdovského dôchodku sa odo dňa splnenia podmienky nároku na vdovský dôchodok, t. j. od 8. júna 2003 ďalej zvyšuje podľa osobitných právnych predpisov, a to podľa § 293a ods. 2 zákona č. 461/2003 Z.z. v znení zákona č. 43/2004 Z.z. o 4 %, čo je o 123 Sk mesačne, na 3 183 Sk mesačne a podľa § 293a ods. 4 zákona č. 461/2003 Z.z. v znení zákona č. 43/2004 Z.z. a opatrenia Ministerstva práce, sociálnych vecí a rodiny Slovenskej republiky č. 466/2004 Z.z. o 3,4 %, čo je o 109 Sk mesačne, na 3 292 Sk mesačne. Podľa § 293az ods. 4 zákona č. 461/2003 Z.z. v znení zákona č. 449/2008 Z.z. o 8,85 %, čo je o 292 Sk, na 3 584 Sk mesačne. Ďalej sa jej vdovský dôchodok zvýšil podľa § 82 zákona č. 461/2003 Z.z. a opatrenia Ministerstva práce, sociálnych vecí a rodiny Slovenskej republiky č. 229/2006 Z.z. o 5,95 %, čo je o 214 Sk mesačne, na 3 798 Sk mesačne. Podľa § 82 zákona č. 461/2003 Z.z. v znení zákona č. 310/2006 Z.z. a opatrenia Ministerstva práce, sociálnych vecí a rodiny Slovenskej republiky č. 197/2007 Z.z. o 6,25 %, čo je o 238 Sk, na 4 036 Sk mesačne. Podľa § 82 zákona č. 461/2003 Z.z. v znení neskorších predpisov a opatrenia Ministerstva práce, sociálnych vecí a rodiny Slovenskej republiky č. 136/2008 Z.z. o 5 %, čo je 202 Sk, na 4 238 Sk mesačne. Suma vdovského dôchodku 4 238 Sk mesačne podľa § 293ar Ods. 1 zákona č. 461/2003 Z.z. v znení zákona č. 659/2007 Z.z. po prepočítaní konverzným kurzom (1 EUR = 30,1260 SKK) a zaokrúhlení na 10 eurocentov nahor je 140,70 EUR mesačne. Podľa § 82 zákona č. 461/2003 Z.z. v znení neskorších predpisov a opatrenia Ministerstva práce, sociálnych vecí a rodiny Slovenskej republiky č. 450/2008 Z.z. o 6,95 %, čo je o 9,80 EUR, na 150,50 EUR mesačne. Podľa § 82 zákona č. 461/2003 Z.z. v znení neskorších predpisov a opatrenia Ministerstva práce, sociálnych vecí a rodiny Slovenskej republiky č. 413/2009 Z.z. o 3,05 %, čo je o 4,60 EUR, na 155,10 EUR mesačne. Podľa § 82 zákona č. 461/2003 Z.z. v znení neskorších predpisov a opatrenia Ministerstva práce, sociálnych vecí a rodiny Slovenskej republiky č. 404/2010 Z.z. o 1,8 %, čo je o 2,80 EUR, na 157,90 EUR mesačne. Podľa § 82 zákona č. 461/2003 Z.z. v znení neskorších predpisov a opatrenia Ministerstva práce, sociálnych vecí a rodiny Slovenskej republiky č. 344/2011 Z.z. o 3,3 %, čo je o 5,30 EUR, na 163,20 EUR mesačne. Podľa §82 a §293ce zákona č. 461/2003 Z.z. v znení neskorších predpisov sa vdovský dôchodok zvyšuje o 7,30 EUR mesačne (o pevnú sumu zvýšenia vdovského dôchodku ustanovenú v § 1 písm. i) opatrenia Ministerstva práce, sociálnych vecí a rodiny Slovenskej republiky č. 329/2012 Z.z.), na 170,50 EUR mesačne. Podľa § 82 zákona č. 461/2003 Z.z. v znení zvyšuje o 5,70 EUR mesačne (o pevnú sumu zvýšenia písm. i) opatrenia Ministerstva práce, sociálnych vecí a rodiny č. 329/2013 Z.z.), na 176,20 EUR mesačne. Podľa §82 zákona č. 461/2003 Z.z. v znení neskorších predpisov sa vdovský dôchodok zvyšuje o 3,40 EUR mesačne (o pevnú sumu zvýšenia vdovského dôchodku ustanovenú v§1 písm. i) opatrenia Ministerstva práce, sociálnych vecí a rodiny Slovenskej republiky č. 295/2014 Z.z.), na 179,60 EUR mesačne,, Podľa §82 zákona č. 461/2003 Z.z. v znení neskorších predpisov sa vdovský dôchodok zvyšuje o 1,20 EUR mesačne (o pevnú sumu zvýšenia vdovského dôchodku ustanovenú v§1 písm. í) opatrenia Ministerstva práce, sociálnych vecí a rodiny Slovenskej republiky č. 283/2015 Z.z.), na 180,80 EUR mesačne. Zároveň uviedla, že týmto rozhodnutím mení rozhodnutie č. 585 608 6434 zo dňa 10. marca 2016. Rozhodnutím zo dňa 10. marca 2016 č. 585 608 6434 odporkyňa podľa § 293dm ods. 1 a § 82 zákona č. 461/2003 Z.z. o sociálnom poistení v znení neskorších predpisov navrhovateľke od 1. januára 2016 priznala vdovský dôchodok v sume 141,50 EUR mesačne. 2. Navrhovateľka proti rozhodnutiu o priznaní dôchodku od 01.01.2016 podala návrh na jeho preskúmanie, v ktorom namietala nesprávne posúdenie, keď odporkyňa skúmala nesprávne posúdenie, keď odporkyňa skúmala splnené podmienky nároku podľa § 37 ods. 2 zákona č. 121/1975 Zb. Od 8.6.2008 (dosiahla vek 50 rokov), pričom mala skúmať od 08.06.2003 (dosiahla vek 45 rokov a vychovala dve deti). Mala byť teda posudzovaná podľa písm. d), a nie podľa písm. e), ako keby som bola bezdetná vdova, prípadne s jedným dieťaťom. Poukázala na to, že v januári 1981, keď požiadala o vdovský dôchodok a sirotský dôchodok na staršieho syna Branislava, bola gravidná s mladším synom O., ktorý sa narodil o 7 mesiacov po otcovej smrti. V tom období mala 22 rokov. Po manželovej smrti, t.j. od 05.01.1981 jej bol priznaný vdovský dôchodok a sirotský dôchodok na staršieho syna Branislava. O sirotský dôchodok na mladšieho syna O. požiadala po jeho narodení v auguste 1981. Ďalej namietala dátum, kedy jej zanikol vdovský dôchodok. Nebol to deň 18.07.1999, ale 18.09.1999. Na staršieho syna Branislava poberala sirotský dôchodok do ukončenia štúdia v júni 1998, t.j. do 17.07.1998 a na mladšieho syna O. do 17.09.1999. zmenené na základe osobitnej žiadosti. Vdovský dôchodok jej bol odňatý až 18.09.1999, lebo pri výchove dvoch detí nedosiahla vek 45 rokov. Žiadala aj zohľadniť valorizáciu vdovského dôchodku od roku 2003 do roku 2008. Odporkyňa v písomnom vyjadrení k opravnému prostriedku navrhla preskúmavané rozhodnutie ako vecne správne potvrdiť. Uviedla, že navrhovateľka podmienku nároku na výplatu vdovského dôchodku uvedenú v § 37 ods. 2 písm. d) zákona č. 121/1975 Zb. splnila 8. júna 2003 a nárok na vdovský dôchodok a jeho výplatu jej v súlade s § 293dm ods. 1 a 3 zákona v znení zákona č. 407/2015 Z.z. vznikol 1. januára 2016. 3. Podľa § 293dm ods. 1 zákona č. 461/2003 Z.z. v znení zákona č. 407/2015 Z.z. vdova, ktorej manžel zomrel pred 1. júlom 2003 a zanikol jej nárok na vdovský dôchodok, má nárok na vdovský dôchodok, ak spĺňa podmienky nároku na vdovský dôchodok a jeho výplatu podľa predpisov účinných pred 1. januárom 2004, na lehotu dvoch rokov alebo piatich rokov podľa predpisov účinných pred 1. januárom 2004 sa neprihliada. Podľa § 37 ods. 1 zákona č. 121/1975 Zb. má vdova nárok na výplatu vdovského dôchodku počas jedného roka od smrti manžela. Po uplynutí tohto obdobia má vdova nárok na výplatu vdovského dôchodku, ak spĺňa aspoň jednu z nižšie uvedených podmienok stanovených v § 37 ods. 2 zákona č. 121/1975 Zb.: a) je úplne invalidná, b) stará sa aspoň o jedno dieťa, ktoré má nárok na sirotský dôchodok, c) vychovala aspoň tri deti, d) dosiahla vek 45 rokov a vychovala dve deti, e) dosiahla vek 50 rokov, f) dosiahla vek aspoň 40 rokov ku dňu smrti manžela, ktorý zomrel následkom pracovného úrazu, ktorý utrpel pri plnení pracovných úloh v zamestnaní I. pracovnej kategórie. Podľa § 293dm ods. 3 zákona č. 461/2003 Z.z. Nárok na výplatu vdovského dôchodku podľa odsekov 1 a 2 vzniká najskôr od 1. januára 2016. 4. Preskúmaním veci súd dospel k záveru, že opravný prostriedok navrhovateľky je dôvodný. Na pojednávaní vo veci navrhovateľka uviedla, že ani zmenovým rozhodnutím jej nebola zohľadnená valorizácia pred rokom 2006, a to za rok 2003 a za rok 2002. Podľa jej názoru sa malo vychádzať z úpravy z mája 2002, ktorá bola aktuálna do júna 2003 a v júli 2003 bola valorizácia 6 % a ani tá jej nebola zohľadnená. Bolo jej priznaných len 4 %, t.j. suma, ktorá platila v roku 1999, avšak následne sa dôchodková suma valorizovala a keďže jej vznikol nárok až v roku 2004, malo byť správne valorizovaný vdovský dôchodok už od roku 2003. Rozhodnutie odporkyne považuje za nezrozumiteľné, nejasné a neurčité, a teda nepreskúmateľné. Aj keď odporkyňa doplňujúcim vyjadrením zo dňa 29.07.2016 podrobne popísala spôsob valorizácie vdovského dôchodku navrhovateľky, ostáva naďalej nezrozumiteľným aj pre súd, za ktoré konkrétne obdobia bola navrhovateľke valorizácia priznaná. Aj súd považuje rozhodnutie odporkyne za nejasné a nezrozumiteľné a vydané aj vzhľadom na námietky navrhovateľky na základe nedostatočne zisteného skutočného stavu veci. Vzhľadom na uvedené súd rozhodnutie odporkyne zrušil podľa § 250j ods. 2 písm. c), d) O.s.p., a to tak rozhodnutie zo dňa 10. marca 2016 č. 585 608 6434 0, ako aj zmenové rozhodnutie zo dňa 21. júna 2016 č. 585 608 6434 0 a vec vrátil odporkyni na ďalšie konanie. V ďalšom konaní bude povinnosťou odporkyne opätovne posúdiť nárok navrhovateľka na vdovský dôchodok a podrobne sa zaoberať valorizáciou vdovského dôchodku tak podľa zákona účinného do roku 2004, ako aj po roku 2004, vo veci opätovne rozhodnúť a rozhodnutie riadne odôvodniť tak, aby bolo zrozumiteľné nielen pre odporkyňu, ale aj pre navrhovateľku. 5. O trovách konania súd rozhodol podľa § 250k ods. 1 O.s.p. a žiadnemu z účastníkovi nepriznal náhradu trov konania, pretože úspešná navrhovateľka si neuplatnila nárok na náhradu trov konania a odporkyňa zo zákona nemá nárok na náhradu trov konania. Poučenie: Proti tomuto rozhodnutiu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2016:8016200481.1 (dáta aktuálne k 14. 11. 2026). Záväzné je znenie zverejnené súdom.




